**“Урман мәктәбендә”**

(мәктәпкә әзерлек татар логопедия төркемендә

уку елы ахырында йомгаклау шөгыле)

***Тема:*** Ел буе үткәннәрне йомгаклау

***Максат:***

 1.Түбәндәге бүлекләр буенча балаларның ел буе үзләштергән белем һәм күнекмәләрен аныклау:

- авазларны дөрес әйтү;

- яңгырау һәм саңгырау тартыкларны, калын һәм нечкә сузыкларны аеру;

- сүзгә иҗек-аваз анализы ясау;

- грамматик яктан дөрес, тулы җөмлә төзү;

- җөмләдә сүзләр саны, тәртибе;

- уң, сул, ас, өс, ал, арт төшенчәләрен аеру, дөрес куллану;

- текстның эчтәлеген тулы, эзлекле сөйләү;

- рәсем буенча эзлекле хикәя төзү;

- уку, язу күнекмәләрен ныгыту.

 2.Дөрес һәм матур сөйләмгә омтылыш, белем алуга теләк, туган телебезгә мәхәббәт тәрбияләү.

***Җиһазлау:*** мольберт, урманны сурәтләү өчен агачлар, бүкәннәр (урман мәктәбе парталары), ел вакытына картиналар, “Актүш Һәм аның дуслары” рәсеме, предметлы рәсемнәр,йомшак уенчык эт, “рәсем-уен” әсбаплары, маркерлар, салфеткалар, сүз-иҗек-аваз символлары, кечкенә такталар, хәреф кассалары, уку өчен текстлар, сүзләр һәм хәрефләр язылган карточкалар.

***Шөгыль барышы:*** 1. Оештыру.

Логопед: Балалар, бүген безгә бик күп кунаклар килгән, исәнләшик әле. *(исәнләшәләр)*

- Бүген бездә гадәти шөгыль түгел, чөнки без урман мәктәбенә юл тотабыз. Белгәнегезчә, урманда җәнлекләр, кошлар яши. Сез беразга җәнлекләргә әверелеп торырсыз. Ә аның өчен җәнлекләр турында табышмаклар әйтергә кирәк. Нинди табышмаклар беләсез?

*(алдан өйрәнелгән табышмакларын әйтәләр, табышмакның җавабын әйткәннән соң, балага шул җәнлек битлеге бирелә, ул аны киеп, “урман мәктәбенә” үтә)*

**Табышмаклар:**

- Камыт аяк ярата

Бал, җиләк һәм кырмыска.

Май җыя да җәй буе,

Өненә кача кышка. *(аю)*

- Алпан-тилпән атлый ул,

Балны кире какмый ул.

Гәүдәм авыр бит, дими,

Бик матур итеп бии. *(аю)*

- Башы ут кебек җирән,

Койрыгы җиргә тигән.

Балалар белә аны:

“Хәйләкәр” дигән даны. *(төлке)*

- Мамык йомгак сикерә,

Куак астына керә.

Тәмләп кишер кимерә,

Озын колак селкенә. *(куян)*

-Ул өстенә җәй дә, кыш та

Энәле тунын кия.

Шулай да аны әнкәсе

“Йомшагым”,- диеп сөя. *(керпе)*

-Болан түгел – аңа охшаш,

Мөгезләре тоташ-тоташ. *(поши)*

2.Логопед *(ябалак битлеген киеп):* Ә акыл иясе ябалак сезнең укытучыгыз булыр.

- Я, әйтегез, дусларым,

Бик күп беләсезме сез?

Хәзер сынап карармын.

Сорауларны тыңлагыз.

***Сораулар:*** Хәзер кайсы ел вакыты? Яздан соң кайсы ел вакыты килә? Ә яз алдыннан? Яз айларын санап чыгыгыз. Кыш алдыннан кайсы ел вакыты килә? Көз айларын санагыз. Бүген атнаның нинди көне? Иртәгә? Кичә? Ял көннәре?

Ябалак: Булдырасыз, җәнлекләр!

- Хәйләкәр төлке елмая,

Нидер әйтмәкче була.

Сезнең белемнәрегезне

Сынап карыйдыр ул да.

*Төлке битлеге кигән бала та табышмак әйтә:*

- Яңгырлы да карлы,

Ә каеннар сулы,

Бөреләр туп-тулы –

Елның кай фасылы?

Ябалак *(балалар җавабыннан соң):* Ягез, дусларым, яз көне ниләр күргәннәрегезне сөйләгез әле.

*(рәсем буенча 1-2 бала яз турында сөйли)*

Ябалак: Поши да белә табышмак,

 Табышмагың әйтеп бак.

Поши: Агач, үлән ямь-яшел,

 Җиләк пешә, кызара.

 Эссегә түзә алмый,

 Балалар су коена.

 Бу кайчак?

*Балалар җавап бирәләр, җәй турында хикәяләр сөйлиләр.*

4. Ябалак: Сөйләдегез бик күркәм,

 Уйнарга вакыт җиткән.

 Җәйге урман аланында

 Уйныйлар бит куяннар да.

*(“Куяннар һәм бүре” уены)*

5. Ябалак: Курыкма, куян, рәхим ит,

 Табышмагыңны әйтеп кит.

Куян: Кырлар буш кала,

 Яңгырлар ява.

 Җирләр дымлана,

 Бу кайчак була?

*Балалар җавап бирә. Көз турында хикәяләр сөйләнә.*

Ябалак: Керпене дә тыңлап карыйк.

 Нәрсә әйтер икән ул?

Керпе: Тәңкә кардар сипкән,

 Җирне ап-ак иткән.

 Чыршы, каен, имән

 Кардан чикмән кигән. Бу кайчак?

*Балалар җавап бирә. Кыш турында сөйлиләр.*

6. Ябалак: Бик матур сөйләдегез. Ә менә җөмләдә сүзләр санын әйтә алырсыз микән? Тыңлагыз әле: “Яз көне кошлар җылы яктан кайта”.

-Бу җөмләдә ничә сүз бар?

-Өченче сүз нинди? Бишенче? Соңгы?

-Җөмләдә беренче сүз нинди хәрефтән башлап языла?

-Җөмлә беткәч, нинди билге куела?

-“Кошлар” сүзендә ничә иҗек бар?

-Беренче иҗектә ничә аваз?

-Авазлар турында сөйләгез (авазларга характеристика бирү).

-“Урман” сүзенең схемасын төзү, кисмә хәрефләрдән язу.

7. Ябалак: Ягез, җәнлекләр, уйнап алабыз.

*“Аваз, урыныңны тап!” уены*

Бер якка сузык, икенче якка тартык аваз символлары куела. Балаларга хәрефләр таратыла. Музыка яңгырый, балалар бииләр. Музыка туктауга, һәр бала үз авазы символы янына барып баса.

8. Ябалак (*йомшак уенчык эткә күрсәтеп):*

- Дусларым җәнлекләр, сезнең белән дуслашырга теләп, бирегә Актүш тә килгән. Ниндидер рәсем дә алып килгән әле ул. Утырышыгыз, мин сезгә Актүшнең дуслары турында хикәя сөйлим:

 - Актүшнең тәпие шешкән. Аны Сания күреп алды. Ул иптәш кызы Сылуга әйтте. Сылу, өйдән бинт алып килеп, Актүшнең тәпиен бәйләде. Сания Актүшнең башыннан сыйпый: Тәпиең бик тиз төзәлер, - ди. Актүш үзенең дуслары Сания белән Сылуга рәхмәт әйтә.

*(берничә бала хикәянең эчтәлеген сөйли)*

Ябалак: Актүш сезнең ничек шөгыльләнгәнегезне карап утырырга тели

*(уенчыкны якынга урнаштыра).*

9. Ябалак: Ә урман мәктәбендә җәнлекләр укый-яза беләләрме икән? Менә мин биредә нинди хәрефне язарга икәнен белеп бетермәдем. Булышмассызмы?

*(“Рәсем-уен” әсбабында язылып бетмәгән сүзләр. Ч-җ, ә-а, к-т хәрефләренең тиешлесен язарга).*

10. Ябалак: Мәктәптә бик игътибарлы булырга кирәк бит. Тикшереп карыйм әле мин сезне.

*“Дүртенчесе артык” уены.*

- алма, кишер, чия, груша

- карга, бүре, чыпчык, күгәрчен

- помидор, кыяр, слива, кәбестә

- з, җ, п, д.

11. Ябалак: Укуларыгызны да тикшереп карыйк әле. Биредә текстлар, үзегез сайлап алыгыз. *(текстлар алалар, укыйлар)*

12.Ябалак: Җәнлекләр мәктәбендә дәрес тәмам. Бик күп беләсез икән. Чын мәктәптә дә яхшы укырсыз дип ышанып калам. Ә хәзер сезгә кечкенә дустым Актүш күчтәнәчләр өләшер. Аңа сезнең җавапларыгыз бик ошады.

*(балаларга күчтәнәчләр өләшәләр)*